Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Χρόνια πολλά στους Δημήτρηδες και τις Δημητρούλες, συναδέλφους, εργαζόμενους, αστυνομικούς, δημοσιογράφους και χρόνια πολλά για την εθνική μας επέτειο την Κυριακή. Θα ήθελα να ανακοινώσω προς το Σώμα ότι η Υπουργός Εργασίας, Κοινωνικής Ασφάλισης και Κοινωνικής Αλληλεγγύης, ο Αναπληρωτής Υπουργός Οικονομικών καθώς και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κατέθεσαν στις 25-10-2018 σχέδιο νόμου: «Ενσωμάτωση στην ελληνική νομοθεσία της Οδηγίας 2014/50/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014, σχετικά με τις ελάχιστες προϋποθέσεις για την προαγωγή της κινητικότητας των εργαζομένων μεταξύ των κρατών - μελών με τη βελτίωση της απόκτησης και της διατήρησης δικαιωμάτων συμπληρωματικής συνταξιοδότησης (L128/1 της 30-04-2014)» Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε, θα σας ανακοινώσω τις ερωτήσεις, που λόγω διαφόρων κωλυμάτων δεν θα συζητηθούν. Η τέταρτη με αριθμό 74/16-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση», δεν θα συζητηθεί. Η πέμπτη με αριθμό 53/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου», δεν θα συζητηθεί. Η έβδομη με αριθμό 20/3-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο», δεν θα συζητηθεί. Η πρώτη με αριθμό 90/23-10-2018 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων, με θέμα: «Ελλείψεις σε διδακτικό προσωπικό στην δευτεροβάθμια εκπαίδευση στο Νομό Χαλκιδικής», δεν θα συζητηθεί λόγω κωλύματος του Υπουργού Παιδείας κ. Κωνσταντίνου Γαβρόγλου. Αιτία είναι ο φόρτος εργασίας. Η πρώτη με αριθμό 1048/30-8-2018 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, με θέμα: «Να επιλυθεί το πρόβλημα που έχει προκύψει για τους επί πτυχίω φοιτητές του τμήματος Πολιτικών Δομικών Έργων της Σχολής Εφαρμογών του ΤΕΙ Κρήτης», δεν θα συζητηθεί λόγω κωλύματος του Υπουργού Παιδείας κ. Κωνσταντίνου Γαβρόγλου. Αιτία είναι ο φόρτος εργασίας. Η τρίτη με αριθμό 76/17-10-2018 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, με θέμα: «“Χρυσά κλειδιά” και απευθείας αναθέσεις για τους πρόσφυγες», δεν θα συζητηθεί λόγω κωλύματος του αρμόδιου Υπουργού κ. Βίτσα. Αιτία είναι ταξίδι στην Κωνσταντινούπολη. Η δεύτερη με αριθμό 115/18-7-2018 ερώτηση του κύκλου των αναφορών και ερωτήσεων της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, με θέμα: «Σοβαρά προβλήματα προκαλεί στους κατοίκους των Αγίων Θεοδώρων του Δήμου Ανδραβίδας - Κυλλήνης η λειτουργία μονάδας επεξεργασίας υποπροϊόντων κρέατος», δεν θα συζητηθεί λόγω κωλύματος του Αναπληρωτή Υπουργού Περιβάλλοντος κ. Φάμελλου. Αιτία είναι η συμμετοχή σε αποστολή της Κυβέρνησης στο εσωτερικό. Η τρίτη με αριθμό 1326/6-9-2018 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη. Αιτία είναι η συμμετοχή σε αποστολή της Κυβέρνησης στο εξωτερικό. Η δεύτερη με αριθμό 81/22-10-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω ασθενείας του Αναπληρωτή Υπουργού Οικονομίας κ. Στέργιου Πιτσιόρλα. Ευχόμαστε περαστικά. Η τρίτη με αριθμό 92/23-10-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση, ότι προστατεύονται οι εγγυητές των υπερχρεωμένων νοικοκυριών», δεν θα συζητηθεί λόγω ασθένειας του Αναπληρωτή Υπουργού Οικονομίας κ. Στέργιου Πιτσιόρλα. Υπάρχει και η σχετική επιστολή του Γραμματέα της Κυβέρνησης για τις αιτιολογίες τις οποίες ακούσατε. Ξεκινάμε τη συζήτηση με την πέμπτη με αριθμό 94/23-10-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα «Ζορμπά» που προκλήθηκαν στην Πελοπόννησο». Στην ερώτηση θα απαντήσει ο Υπουργός Εσωτερικών κ. Αλέξης Χαρίτσης. Τον λόγο έχει ο κ. Καραθανασόπουλος.
Ευχαριστώ πολύ, κύριε Πρόεδρε. Βεβαίως, έχει περάσει ένας μήνας από την εκδήλωση του κυκλώνα «Ζορμπά», όπως ονομάστηκε, που εξαιτίας του προκλήθηκαν μια σειρά σημαντικές ζημιές σε περιοχές της Πελοποννήσου, στον Νομό Λακωνίας, Μεσσηνίας, αλλά ιδιαίτερα έγινε αισθητό το πέρασμα του «Ζορμπά» στην Κορινθία και στην Αργολίδα. Είναι περιοχές οι οποίες δεν είναι πρώτη φορά που αντιμετωπίζουν αντίστοιχα προβλήματα. Ιδιαίτερα η Αργολίδα και η Κορινθία, αλλά και η Μεσσηνία στο παρελθόν συχνά έχουν γίνει μάρτυρες έντονων πλημμυρικών φαινομένων με τεράστιες ζημιές τόσο σε σπίτια, σε καταστήματα, σε αυτοκίνητα, σε δίκτυα υποδομών, όπως είναι αποχέτευσης, ύδρευσης, αλλά και σε επαρχιακά οδικά δίκτυα. Από αυτήν την άποψη, λοιπόν, είναι φανερό ότι δεν οφείλεται σε κάποιο ακραίο καιρικό φαινόμενο ή σε ένα τυχαίο γεγονός τα πλημμυρικά φαινόμενα τα οποία αντιμετωπίστηκαν, αλλά κυριολεκτικά στη διαχρονική έλλειψη των υποδομών προστασίας από φυσικά φαινόμενα, αντιπλημμυρικής προστασίας στη συγκεκριμένη περίπτωση, ή σε άλλες περιπτώσεις αντιπυρικής ή αντισεισμικής προστασίας. Και δεν είναι απλά και μόνο ένα τεχνοκρατικό πρόβλημα, αλλά - εμείς το λέμε καθαρά - είναι ζήτημα επιλογών που έκαναν οι κυβερνήσεις, και οι προηγούμενες και οι σημερινές, δημιουργώντας αυτές τις υποδομές οι οποίες εξυπηρετούν την καπιταλιστική ανάπτυξη, τη στήριξη και τη κερδοφορία του κεφαλαίου και όχι τέτοιες υποδομές που προστατεύουν την ανθρώπινη ζωή, πρώτα απ' όλα, τις περιουσίες, αλλά και πάρα πολλά που απαντάνε στις ανάγκες των λαϊκών στρωμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν υπάρχουν τέτοιου είδους προτεραιότητες και επιπλέον την όλη κατάσταση απουσίας αυτών των υποδομών ήρθαν να επιβαρύνουν και τα μεγάλα έργα υποδομών που έγιναν, τα οδικά έργα μεταφορών ιδιαίτερα της Ολυμπίας Οδού, αλλά και του προαστιακού και του νέου σιδηροδρομικού δικτύου Αθηνών - Πατρών στο πλαίσιο του ΠΑΘΕ, όπου δεν υπήρξαν τα απαραίτητα έργα για να προστατεύσουν από τέτοιου είδους φαινόμενα. Κλείστηκαν χείμαρροι, αλλάξαν ροές χειμάρρων με αποτέλεσμα και η Ολυμπία Οδός αλλά και ο προαστιακός να αποτελούν παράγοντα επιβάρυνσης και εκδήλωσης όλο και πιο έντονων πλημμυρικών φαινομένων. Μάλιστα, αποτελεί πρόκληση μια πρόσφατη ομιλία την οποία έκανε ο Γενικός Γραμματέας του Υπουργείου Υποδομών κ. Δέδες στην Κάτω Αχαΐα, όπου είπε με πολλή σαφήνεια το εξής, ότι θα δώσουμε ένα σοβαρό ποσό χρημάτων από τα ευρωπαϊκά προγράμματα για αντιπλημμυρικά έργα προστασίας των υποδομών, δηλαδή των οδικών δικτύων. Έγιναν τα οδικά δίκτυα για να μειωθεί το κόστος, δηλαδή δεν πήραν τα απαραίτητα έργα υποδομών και τώρα ο λαός θα κληθεί να πληρώσει επιπλέον έργα υποδομών για να προστατεύσει τα οδικά δίκτυα και όχι για να υπάρξει ένα ολοκληρωμένο συγκροτημένο σχέδιο αντιπλημμυρικής προστασίας των περιοχών, των κατοικιών, της αγροτικής παραγωγής και μια σειρά άλλων παραγωγικών δραστηριοτήτων. Αυτό αποτελεί, θα λέγαμε, την επιβεβαίωση για το τι έργα μπαίνουν σε προτεραιότητα, τα έργα που έχουν ανάγκη το κεφάλαιο και οι υποδομές και όχι τα έργα που έχει ανάγκη ο λαός. Επίσης, αποτελεί πρόκληση μια σειρά από άλλα περιστατικά - και ολοκληρώνω, κύριε Πρόεδρε, με αυτό - ότι δύο μέρες μετά τις πλημμύρες διατέθηκε ένα πολύ μεγάλο κονδύλι, 1,5 εκατομμύρια ευρώ από τη Περιφέρεια Δυτικής Ελλάδος για να γίνουν αυτά, οι σημάνσεις των ορεινών διαδρομών. Άρα είναι ένα ζήτημα και μέχρι τώρα υπάρχουν σοβαρές καθυστερήσεις και δεν έχει υπάρξει τίποτα ως αποζημίωση, ακόμη καταγράφουν τις ζημιές. Δεν έχει γίνει καμμία…
Αγαπητέ Νικόλα, κλείνουμε.
…δεν έχει δοθεί το 100% των αποζημιώσεων και τα συγκεκριμένα μέτρα για την αντιπλημμυρική προστασία.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα να ξεκινήσω λέγοντας ότι προφανώς στα ζητήματα των φυσικών καταστροφών έχει δίκιο ο ερωτών βουλευτής ως προς αυτό, δεν μπορούν να αντιμετωπίζονται αποσπασματικά και ειδικά σε μια περίοδο που έχουμε εισέλθει που τα φαινόμενα αυτά εντείνονται λόγω και της κλιματικής αλλαγής. Χρειάζεται μια συνολική αντιμετώπισή τους και σε επίπεδο υποδομών, αλλά και σε επίπεδο άμεσης ανταπόκρισης του κρατικού μηχανισμού σε όλα τα επίπεδα όταν τα φαινόμενα αυτά, που βλέπουμε ότι αυτό γίνεται όλο και πιο συχνό, εκδηλώνονται. Θα περιοριστώ στην απάντησή μου να μιλήσω για τα θέματα αρμοδιότητας του Υπουργείου Εσωτερικών και να πω με αυτή την ευκαιρία - και επιτρέψτε μου να το ισχυριστώ αυτό - ότι στην περίπτωση του κυκλώνα «Ζορμπά», της καταστροφής που έπληξε - υπενθυμίζω - όπως σωστά ειπώθηκε πριν από τον κ. Καραθανασόπουλο τις περιοχές της Πελοποννήσου και κυρίως τις περιοχές της Κορινθίας και της Αργολίδας στη συγκεκριμένη περίπτωση στις 29 και στις 30 Σεπτεμβρίου, υπήρξε από τη μεριά του Υπουργείου μας και σε υπηρεσιακό και σε πολιτικό επίπεδο μια πάρα πολύ άμεση ανταπόκριση. Το λέω αυτό, τεκμηριώνοντάς το και με τα στοιχεία τα οποία έχουμε από τις αρμόδιες υπηρεσίες. Υπενθυμίζω ότι το φαινόμενο εκδηλώθηκε στην πλήρη έντασή του στις 29 και 30 Σεπτεμβρίου. Στις 2 Οκτωβρίου, μόλις δύο μέρες μετά εγκρίθηκαν με αποφάσεις του Υπουργείου Εσωτερικών και αποδόθηκαν στον Δήμο Συκιωνίων ποσό ύψους 300.000 ευρώ και στον Δήμο Βέλου - Βόχας ποσό ύψους 400.000 ευρώ για την αποκατάσταση - επαναλαμβάνω - πληγεισών υποδομών των δήμων για τις άμεσες ανάγκες τους. Επίσης, στις 5 Οκτωβρίου αποδόθηκαν στον Δήμο Ξυλοκάστρου - Ευρωστίνης 400.000 ευρώ, στον Δήμο Βόρειας Κυνουρίας 350.000 ευρώ και στον Δήμο Άργους - Μυκηνών 600.000 ευρώ, στις 10 Οκτωβρίου στον Δήμο Ερμιονίδας 250.00 ευρώ, στον Δήμο Επιδαύρου 300.000 ευρώ και στον Δήμο Σπάρτης 200.000 ευρώ. Τέλος, στις 12 Οκτωβρίου αποδόθηκε στον Δήμο Ευρώτα ποσό ύψους 200.00 ευρώ. Συνολικά, λοιπόν, το ύψος που έχει διατεθεί για την αποκατάσταση υποδομών από τη συγκεκριμένη καταστροφή, αλλά και από όλες τις άλλες αντίστοιχες που έχουν συμβεί μέσα στο 2018 για τους δήμους της Περιφέρειας Πελοποννήσου ανέρχεται στα 5.190.000 ευρώ. Καταθέτω στα Πρακτικά τον σχετικό πίνακα με τις αναλυτικές χρηματοδοτήσεις που έχουν εγκριθεί από το Υπουργείο Εσωτερικών. [[Στο σημείο αυτό ο Υπουργός κ. Αλέξης Χαρίτσης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βεβαίως, τα ζητήματα αυτά, όπως πολύ σωστά ειπώθηκε δεν αντιμετωπίζονται μόνο σε επίπεδο άμεσης αποκατάστασης των ζημιών που προκλήθηκαν από τις καταστροφές. Υπάρχουν και άλλα ζητήματα, τα οποία προκαλούνται από αυτές τις καταστροφές, όπως είναι τα ζητήματα λειψυδρίας. Εκεί, λοιπόν, υπήρξε άμεση ανταπόκριση από τις αρμόδιες υπηρεσίες του Υπουργείου Εσωτερικών. Στις 2 Οκτωβρίου δόθηκαν αποζημιώσεις στον Δήμο Βέλου - Βόχας και στον Δήμο Σικυωνίων και στις 5 Οκτωβρίου αποζημιώσεις στον Δήμο Ξυλοκάστρου και στον Δήμο Άργους - Μυκηνών, συνολικού ύψους 1.100.000 ευρώ - επαναλαμβάνω - για την αντιμετώπιση προβλημάτων λειψυδρίας που προκλήθηκαν ή προϋπήρχαν και επιδεινώθηκαν με την καταστροφή. Καταθέτω στα Πρακτικά και αυτόν τον σχετικό πίνακα. [[Στο σημείο αυτό ο Υπουργός κ. Αλέξης Χαρίτσης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βεβαίως, όπως πολύ σωστά ειπώθηκε πριν, αυτά τα ζητήματα των υποδομών δεν μπορούν να αντιμετωπίζονται μόνο κατά την διάρκεια της καταστροφής, αλλά πρέπει να τα προλαμβάνουμε. Όπως γνωρίζετε πάρα πολύ καλά, από το Υπουργείο Εσωτερικών έχει ξεκινήσει τους τελευταίους μήνες ένα πολύ φιλόδοξο πρόγραμμα, το πρόγραμμα «ΦΙΛΟΔΗΜΟΣ», για το οποίο χαίρομαι, διότι η ανταπόκριση των φορέων της τοπικής αυτοδιοίκησης είναι πάρα πολύ θετική, ακριβώς για την ενίσχυση τέτοιων υποδομών στον βαθμό του εφικτού με τις χρηματοδοτικές δυνατότητες που έχουμε στη διάθεσή μας, για τις υποδομές ύδρευσης, για τις υποδομές αποχέτευσης και για τις υποδομές αγροτικής οδοποιίας. Στα προγράμματα αυτά έχουν κατατεθεί προτάσεις από τους δήμους της περιοχής, από τους Δήμους Μονεμβασιάς, Ξυλοκάστρου και Σπάρτης για την ύδρευση και από τη Μονεμβασιά για την αποχέτευση. Τα έργα αυτά θα ενταχθούν στα προγράμματα του «ΦΙΛΟΔΗΜΟΥ», μέχρι το τέλος του τρέχοντος μήνα, του Οκτωβρίου. Άρα, και εκεί, θα έχουμε κάποια έργα υποδομών πολύ σημαντικά γι' αυτές τις περιοχές. Όσο για τα επιδόματα στα οποία αναφέρεται και ο κ. Καραθανασόπουλος στην ερώτησή του, να πω ότι είμαστε σε μία συνεχή επικοινωνία με τους αρμόδιους δήμους που έχουν την ευθύνη καταγραφής των δικαιούχων αυτών των επιδομάτων. Υπενθυμίζω ότι υπάρχουν δύο βασικές κατηγορίες επιδομάτων. Είναι τα επιδόματα των άμεσων βιοτικών αναγκών, ύψους 586 ευρώ, ανά δικαιούχο, και τα επιδόματα αντιμετώπισης απλών επισκευαστικών εργασιών και αντικατάστασης οικοσκευής μέχρι 5.869 ευρώ. Και στις δύο αυτές περιπτώσεις, σύμφωνα με το άρθρο 271 του ν.4555 που πολύ πρόσφατα, την τρέχουσα χρονιά ψηφίσαμε, αυτές οι οικονομικές ενισχύσεις είναι ακατάσχετες. Αναμένουμε, λοιπόν, τις επόμενες μέρες από τους δήμους τα σχετικά αιτήματα για τα επιδόματα τα οποία θα καταβληθούν πάρα πολύ γρήγορα. Τέλος, να υπενθυμίσω, επειδή αυτό αναφέρεται και στην ερώτηση του κυρίου Βουλευτή ότι πριν από λίγες εβδομάδες με το άρθρο 20 του ν.4566/2018 προβλέψαμε την απαλλαγή των υπόχρεων που κατοικούν σε περιοχές, οι οποίες έχουν κηρυχθεί αρμοδίως σε κατάσταση έκτακτης ανάγκης, λόγω φυσικών καταστροφών. Υπάρχουν περιοχές από τη συγκεκριμένη καταστροφή οι οποίες κηρύχθηκαν γρήγορα σε κατάσταση έκτακτης ανάγκης, για να μπορέσουν να ενταχθούν σε αυτό το καθεστώς. Απαλλάσσονται, λοιπόν, από την υποχρέωση καταβολής του ενιαίου ανταποδοτικού τέλους καθαριότητας και φωτισμού του τέλους ακίνητης περιουσίας και του φόρου ηλεκτροδοτούμενων χώρων.
Τα υπόλοιπα στη δευτερολογία σας, κύριε Υπουργέ.
Έχουμε και την αναλυτική κατάσταση των περιοχών των περιφερειακών ενοτήτων που έχουν ενταχθεί στο καθεστώς έκτακτης ανάγκης. Συνολικά, γίνεται μια πολύ μεγάλη προσπάθεια και αυτό το οποίο έχω να πω, κλείνοντας, κύριε Πρόεδρε, και σας ευχαριστώ πολύ για την ανοχή σας…
Ναι, αλλά να πρέπει να κλείσετε.
Αυτό που έχω να πω είναι ότι πράγματι αυτά τα φαινόμενα δεν μπορούν να αντιμετωπίζονται αποσπασματικά. Χαίρομαι, πάντως, γιατί βλέπω ότι οι φορείς της αυτοδιοίκησης αναγνωρίζουν την προσπάθεια, η οποία έγινε από το Υπουργείο Εσωτερικών στην περίπτωση αυτής της τελευταίας φυσικής καταστροφής, του κυκλώνα «ΖΟΡΜΠΑ» και της άμεσης ανταπόκρισής μας και νομίζω ότι έτσι πρέπει να συνεχίσουμε και το επόμενο διάστημα, σε συνεργασία πάντα με τους φορείς της αυτοδιοίκησης. Ευχαριστώ.
Και οι δυο τώρα, και ο κ. Καραθανασόπουλος και ο κύριος Υπουργός, στη δευτερολογία τους θα είναι μέσα στον χρόνο τους. Πήρατε διπλάσιο χρόνο και οι δυο στην πρωτολογία. Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Θα φροντίσω να τηρήσω τον προβλεπόμενο χρόνο.
Πρέπει, γιατί έχουμε την Αίθουσα για την εκδήλωση, αλλιώς, θα ήταν εντάξει, δεν χάλασε ο κόσμος.
Ναι, κύριε Πρόεδρε. Κύριε Υπουργέ, στην απάντησή σας βεβαίως δεν αμφισβητώ τα στοιχεία τα οποία δώσατε, αλλά ήταν τα εύκολα, απαντήσατε στα «ευκολάκια», δηλαδή σε μέτρα αποκατάστασης ζημιών που έγιναν στις υποδομές, στη χρηματοδότηση που κάνατε στους δήμους, αλλά στην ουσία των προβλημάτων, κύριε Υπουργέ, δεν πήρατε θέση, δεν τοποθετηθήκατε. Το λέμε αυτό γιατί; Γιατί, βεβαίως, δόθηκε αυτή η έκτακτη χρηματοδότηση, για να αποκατασταθούν ζημιές στα δίκτυα υποδομών, στην ύδρευση, στην αποχέτευση, στους δήμους, αλλά είναι ένα ζήτημα το πόσο προχωράνε αυτά τα έργα. Βεβαίως, δεν είστε άμεσα εσείς υπεύθυνοι, αλλά περισσότερο στο πόσο γρήγορα οι δήμοι κατέγραψαν τις ζημιές που έχει πάθει ο κόσμος στα σπίτια, στα καταστήματα, στις καλλιέργειες και πόσο γρήγορα δρομολογούν το ζήτημα των αποζημιώσεων και των απαιτήσεων. Κι αυτές οι αποζημιώσεις, βεβαίως, που αναφέρατε εσείς δεν φτάνουν, δεν καλύπτουν σε πολλές περιπτώσεις το σύνολο των ζημιών που έπαθαν. Εμείς ζητάμε να αποζημιώνεται το 100% των ζημιών και των καταστροφών οι οποίες υπάρχουν. Επίσης, και το πρόγραμμα «ΦΙΛΟΔΗΜΟΣ», το οποίο περιφέρετε παντού, κύριε Υπουργέ, όχι μόνο εσείς, αλλά και οι προηγούμενοι, έχει συγκεκριμένο ποσό και κατευθύνσεις σε συγκεκριμένα έργα, έργα ύδρευσης, αποχέτευσης και επαρχιακής οδοποιίας. Τα έργα αντιπλημμυρικής προστασίας, όμως, τα οποία βεβαίως δεν είναι ζήτημα να γίνουν μετά, αλλά πριν, αυτά θέλουν έναν συγκεκριμένο σχεδιασμό, ούτε μπορούν να γίνουν αποσπασματικά. Δεν γίνεται κάθε δήμος, δηλαδή να βλέπει με αποσπασματικό τρόπο τα δικά του αντιπλημμυρικά έργα, τα οποία μπορεί στην κατασκευή τους να έχουν επίπτωση σε κάτι άλλο, στον διπλανό δήμο ή στον διπλανό οικισμό, ενδεχομένως. Εμείς μιλήσαμε για ένα ολοκληρωμένο σχέδιο και εσείς, ως Υπουργείο Εσωτερικών, έχετε την άμεση ευθύνη, για να προχωρήσει μια τέτοια διαδικασία ενός ολοκληρωμένου σχεδιασμού αντιπλημμυρικής προστασίας, ιδιαίτερα των περιοχών οι οποίες πλήττονται πάρα πολύ συχνά από τέτοια φαινόμενα. Η αρχή πρέπει να γίνει απ' αυτές τις περιοχές και είναι συγκεκριμένες οι περιοχές στη χώρα μας, όπως και στην Πελοπόννησο είναι συγκεκριμένες. Είναι η Κορινθία στο βόρειο κομμάτι της, η Αργολίδα στη Νέα Κίο, είναι μια σειρά από περιοχές, οι οποίες συχνά κάθε ένα ή δυο χρόνια εμφανίζουν τέτοια πλημμυρικά φαινόμενα. Και εκεί δεν έχει προχωρήσει καμμία απολύτως προεργασία, προετοιμασία, για να διαμορφωθεί ένα ολοκληρωμένο σχέδιο αντιπλημμυρικής προστασίας. Στην ερώτηση λέμε ότι αποτελεί πρόκληση στο Άργος, το οποίο έχει τέτοια ζητήματα, να δίνονται μια σειρά από εκατομμύρια για την ανάπλαση της πλατείας. Πόσες φορές έχει αναπλαστεί η πλατεία του Άργους; Πόσες φορές έχουν αλλάξει τα πλακάκια των πλατειών; Και στην Κόρινθο, τα ίδια. Ανάπλαση, λέει, στα Περιβολάκια. Δεκάδες φορές έχουν γίνει τέτοιους είδους αστικές αναπλάσεις, γιατί ακριβώς υπάρχουν άλλου είδους συμφέροντα, εξυπηρετείται ένας σχεδιασμός της τουριστικής ανάπτυξης, αλλά τα ζητήματα που είναι άμεσης προτεραιότητας; Γιατί οι αναπλάσεις, κύριε Υπουργέ, δεν προστατεύουν την ανθρώπινη ζωή. Τα έργα αντιπλημμυρικής προστασίας την προστατεύουν. Κι εδώ δεν είπατε κουβέντα σ' αυτό το ζήτημα, στο ότι υπάρχει πρωτοβουλία της Κυβέρνησης να ξεκινήσει ένα τέτοιο έργο. Σας είπα την τοποθέτηση του Γενικού Γραμματέα Υποδομών, που είναι άλλο πράγμα, γιατί ακριβώς κινείται στη λογική της Ευρωπαϊκής Ένωσης, τη λογική του κόστους οφέλους, να προστατεύσουμε τις υποδομές, τις επιχειρήσεις και ο κόσμος, άμα θέλει να προστατευθεί, ας πάει να κάνει ιδιωτικές ασφαλίσεις και ας ασφαλίσει την περιουσία του στη λογική του κόστους οφέλους, σ' αυτήν την προκλητική οδηγία. Το Υπουργείο Υποδομών εξαγγέλλει πρόγραμμα αντιπλημμυρικής προστασίας των μεγάλων έργων υποδομών των οδικών αξόνων, ενώ θα έπρεπε οι ίδιοι να τα κάνουν και μάλιστα, να απαιτηθούν και αποζημιώσεις από τις εταιρείες παρόχους αυτών των έργων που δεν προχώρησαν σε τέτοιου είδους έργα αντιπλημμυρικής προστασίας και των δικών τους υποδομών, αλλά και του κόσμου.
Κύριε Καραθανασόπουλε, ολοκληρώστε παρακαλώ.
Από αυτήν την άποψη, θα θέλαμε να σταθείτε με περισσότερη προσοχή, κύριε Υπουργέ.
Τα κόμματα να κάνουν επερωτήσεις, εάν αναπτύσσουν τόσα θέματα, και όχι επίκαιρη ερώτηση. Κύριε Υπουργέ, έχετε τον λόγο για τρία λεπτά.
Κύριε Πρόεδρε, θα είμαι πολύ σύντομος. Θα δείτε ότι αυτήν τη φορά δεν θα υπερβώ τον χρόνο. Σας το υπόσχομαι.
Να είστε σύντομος λόγω της ημέρας.
Κύριε Πρόεδρε, παρακάμπτω τη μομφή για την ιδιαίτερη πατρίδα μου. Έρχομαι στο προκείμενο. Κύριε Καραθανασόπουλε, είπατε ότι περιορίστηκα στα εύκολα. Επιτρέψτε μου να σας πω, με την εμπειρία που έχω αποκτήσει στο Υπουργείο Εσωτερικών και στο προηγούμενο Υπουργείο Οικονομίας και Ανάπτυξης, ότι δεν είναι καθόλου εύκολο να ενεργοποιηθεί ο κρατικός μηχανισμός και μέσα σε δύο μέρες να υπάρξουν εγκρίσεις αποζημιώσεων για φυσικές καταστροφές, όπως αυτές οι οποίες προέκυψαν στις 29 Σεπτεμβρίου και 30 Σεπτεμβρίου από τον κυκλώνα «ΖΟΡΜΠΑ». Πιστέψτε με, υπήρξε πολύ σοβαρή προσπάθεια από τις υπηρεσίες, τους εργαζόμενους υπαλλήλους του Υπουργείου μας και από την πολιτική ηγεσία για να μπορέσουμε να φτάσουμε σε αυτό το γρήγορο αποτέλεσμα, το οποίο αναγνωρίστηκε και από την αυτοδιοίκηση. Δεύτερο και ακόμη πιο σημαντικό, κατά τη γνώμη μου, θέτετε ένα ζήτημα, το οποίο πράγματι είναι κρίσιμο: Τι κάνουμε με τα έργα υποδομής; Επειδή είπατε ότι περιφέρουμε τον «ΦΙΛΟΔΗΜΟ» δεξιά κι αριστερά, επιτρέψτε μου να σας πω ότι η μεγάλη επιτυχία του προγράμματος «ΦΙΛΟΔΗΜΟΣ» είναι ακριβώς, όχι ότι δίνει χρηματοδοτήσεις δεξιά και αριστερά σε φορείς αυτοδιοίκησης, αλλά ότι έρχεται να ικανοποιήσει αιτήματα και ανάγκες των ίδιων των φορέων της αυτοδιοίκησης. Να σας δώσω ένα πολύ συγκεκριμένο παράδειγμα πάνω σε αυτό το οποίο είπατε: Εμείς ζητήσαμε από τους φορείς της αυτοδιοίκησης να μας πουν ποιες είναι οι ανάγκες σε έργα υποδομών. Όπως σωστά το θέσατε κι εσείς, έχει τεθεί το ζήτημα των αντιπλημμυρικών έργων. Γι' αυτό και το επόμενο πρόγραμμα «ΦΙΛΟΔΗΜΟΣ» των 200.000.000 ευρώ, το οποίο εμείς προκηρύσσουμε τις επόμενες ημέρες μέσα στον Οκτώβριο, είναι ακριβώς για την αντιπλημμυρική προστασία, για να ικανοποιήσουμε αυτές τις ανάγκες οι οποίες έχουν τεθεί - επαναλαμβάνω - από τους ίδιους τους φορείς αυτοδιοίκησης. Δεν μπορεί και δεν πρέπει το κεντρικό κράτος να έρχεται, κατά τη γνώμη μου, και να επιβάλλει - αν θέλετε - στην αυτοδιοίκηση, στις τοπικές κοινωνίες, ποια είναι τα έργα τα οποία πρέπει να υλοποιηθούν. Οι ίδιοι οι φορείς έχουν την ευθύνη να εκπονούν το τεχνικό τους σχέδιο και εμείς πρέπει να ανταποκρινόμαστε σε αυτό. Αυτό το κάνουμε μέσα από τα προγράμματα «ΦΙΛΟΔΗΜΟΣ». Η επόμενη πρόσκληση αφορά ακριβώς στο φλέγον αυτό ζήτημα της αντιπλημμυρικής προστασίας με μία γενναία χρηματοδότηση. Επιτρέψτε μου να πω ότι αυτά, τα οποία σε δύσκολους δημοσιονομικά καιρούς προσπαθούμε να κάνουμε από τα συγκεκριμένα προγράμματα με την υλοποίηση έργων υποδομών για την ύδρευση, την άρδευση, για την αγροτική οδοποιία, τώρα για την αντιπλημμυρική προστασία, είναι έργα τα οποία θα έπρεπε να έχουν γίνει εδώ και δεκαετίες. Τα έργα αυτά θα έπρεπε να έχουν γίνει την περίοδο που η χώρα είχε αυτές τις δυνατότητες. Τώρα, τα κάνουμε εμείς πράξη μέσα από αυτά τα πολύ σημαντικά προγράμματα. Ευχαριστώ πολύ.
Στη συνέχεια θα συζητηθεί η τέταρτη με αριθμό 95/23-10-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εσωτερικών, με θέμα: «Για τις καταστροφικές πλημμύρες που προκλήθηκαν στη βορειοκεντρική Εύβοια». Κυρία Μανωλάκου, έχετε τον λόγο.
Ευχαριστώ, κύριε Πρόεδρε. Βέβαια, εμείς τον Ζορμπά τον ξέραμε και τον χορεύαμε. Ο κυκλώνας «Ζορμπάς», όμως, χόρεψε ολόκληρες περιοχές. Μία από αυτές ήταν και η βορειοκεντρική Εύβοια με δύο νεκρούς και πολύ μεγάλες καταστροφές. Στο Μαντούδι - τα έδειξαν και στα κανάλια - ο ποταμός Κηρέας πλημμύρισε και κόπηκε ο δρόμος με το Προκόπι. Βεβαίως, θα ήταν μικρότερες οι επιπτώσεις εάν ο δρόμος είχε συντηρηθεί. Και αυτό δεν είναι μόνο δική σας ευθύνη, αλλά και των προηγούμενων Κυβερνήσεων. Το ποτάμι το συντηρούσαν με εκβάθυνση και διαπλάτυνση και καθάρισμα. Τα αποτελέσματα; Σε σπίτια, καταστήματα, σχολεία, στάβλους, γυμναστήρια πλημμύρες και καταστροφές. Όμως, και στις καλλιέργειες δεν έμεινε τίποτα, ακόμα και ηρτημένη παραγωγή, όπως είναι το βαμβάκι. Βέβαια, και δεκάδες μικροπωλητές έχασαν την πραμάτεια τους σε ένα παζάρι που υπήρχε. Τα πήρε όλα το ποτάμι. Υπάρχουν ακόμα σήμερα, κύριε Υπουργέ, χωριά, έναν μηνά μετά, που δεν έχουν νερό. Δεν μιλάμε για τα σπίτια όπου μπαζώθηκαν οι αυλές. Τα καθάρισαν οι άνθρωποι. Όμως, οι αγροτικοί δρόμοι δεν είναι προσβάσιμοι ακόμα. Προβλήματα υπάρχουν με τους παραγωγούς, αλλά και τους ρητινοσυλλέκτες. Τα ίδια συμβαίνουν και στη Λίμνη Ευβοίας, που εδώ έχουμε και τις επιπτώσεις από τη μεγάλη πυρκαγιά του 2016. Τα όποια αντιπλημμυρικά πρόχειρα έργα αποδείχθηκαν ότι ήταν τελείως ανεπαρκή. Βεβαίως, μεγάλες ζημιές έχουμε και στη δασική και στην αγροτική οδοποιία. Και στον Δήμο Ιστιαίας - Αιδηψού με τον ποταμό Ξεριά έγινε το ίδιο, και πλημμύρισε και κατέστρεψε τα πάντα μέχρι και το αντλιοστάσιο. Και στα Βασιλικά πλημμύρισαν υπόγεια επαγγελματιών, καταστρέφοντας τις προμήθειές τους. Είναι ξεκρέμαστοι τελείως. Γιατί υπάρχει φόβος και ανησυχία τώρα; Για τις κατολισθήσεις, καθώς μπαίνει χειμώνας, ειδικά στο Δερβένι, ειδικά στον δρόμο Λίμνης - Λουτρών Αιδηψού. Βεβαίως, πολιτικές ευθύνες υπάρχουν και στη σημερινή Κυβέρνηση και στις προηγούμενες, που ουσιαστικά είναι παρατημένα και τα έργα οδοποιίας και διάνοιξης και εμβάθυνσης των ποταμιών και απαρχαιωμένο το οδικό δίκτυο. Συνεπώς, οι ακραίες καιρικές συνθήκες μπορεί να υπάρχουν, αλλά αν υπήρχαν υποδομές, οι καταστροφές θα ήταν πολύ λιγότερες. Τι σας ζητάμε; Να χορηγηθεί άμεσα, γρήγορα έκτακτο επίδομα, ακόμα και ενίσχυση σ' αυτούς τους πληγέντες κτηνοτρόφους, που όχι μόνο έχασαν έναν αριθμό ζώων, αλλά έχασαν και τις προμήθειες για ζωοτροφές που είχαν για τον χειμώνα - δεν έχουν καθόλου αποθέματα - , όπως και προμήθεια με εμφιαλωμένο νερό, όπου χρειάζεται. Οι καταγραφές στις ζημιές, απ' ό,τι μαθαίνουμε, αυτές τις μέρες ολοκληρώνονται. Όμως, οι αποζημιώσεις πρέπει να είναι 100% των καταστροφών χωρίς όρους και προϋποθέσεις, ειδικά σ' αυτούς που πρέπει να αποζημιωθούν από τον ΕΛΓΑ, αλλά και σε μικρές επιχειρήσεις. Επίσης, να υπάρξει «πάγωμα» χρεών και να σταματήσουν οι όποιες διαδικασίες κατασχέσεων, αλλά και απαλλαγή από δημοτικά τέλη, ΕΝΦΙΑ κ.λπ..
Είπατε χωρίς προϋποθέσεις. Μην τις αναλύετε.
Τελειώνω, κύριε Πρόεδρε.
Τελειώστε, κυρία Μανωλάκου.
Χρειάζεται να αποκατασταθούν οι υποδομές, το οδικό δίκτυο και στους δρόμους και στην ύδρευση και με έλεγχο στην ποιότητα του νερού. Βεβαίως, χρειάζονται και έργα αντιπλημμυρικά και αντιδιαβρωτικά, γιατί ο χειμώνας δημιουργεί φόβους για ακόμα περισσότερα προβλήματα. Ευχαριστώ, κύριε Πρόεδρε, για την ανοχή.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα είμαι πολύ σύντομος για να μην επαναλάβω και πράγματα, τα οποία ειπώθηκαν και στην προηγούμενη απάντησή μου. Να πω ότι, πράγματι, έχει δίκιο η κ. Μανωλάκου ότι η περιοχή της Εύβοιας, κυρίως της βόρειας Εύβοιας, επλήγη σε μεγάλο βαθμό από τη συγκεκριμένη καταστροφή. Εμείς προσπαθήσαμε από την πρώτη στιγμή να συνδράμουμε τη δουλειά της αυτοδιοίκησης. Εδώ, επιτρέψτε μου, όμως, να κάνω και ένα σχόλιο. Εδώ θα μπορούσαν και οι Βουλευτές να μας βοηθήσουν. Είναι και ζήτημα ενεργοποίησης των ίδιων των φορέων της αυτοδιοίκησης. Στις περιπτώσεις που υπάρχει ετοιμότητα από τη μεριά τους και διάθεση για συνεργασία, νομίζω ότι τα αποτελέσματα είναι σημαντικά. Σε άλλες περιπτώσεις, που παρατηρείται μία αδράνεια, βεβαίως καταλαβαίνετε ότι και εκεί η δική μας δουλειά γίνεται πιο δύσκολη. Συγκεκριμένα, όμως, για την περιοχή της Εύβοιας να πω ότι πάλι για το φαινόμενο, το οποίο εκδηλώθηκε στις 29 και 30 Σεπτεμβρίου, με διαδοχικές αποφάσεις του Υπουργείου Εσωτερικών αποδόθηκαν στον Δήμο Ιστιαίας - Αιδηψού στις 4 Οκτωβρίου ποσό ύψους 400.000 χιλιάδων ευρώ. Επαναλαμβάνω ότι σε τέσσερις μόλις μέρες μετά την εκδήλωση του φαινομένου ο δήμος είχε λάβει αυτήν την ενίσχυση των 400.000 ευρώ για τις άμεσες ανάγκες του. Υπενθυμίζω ότι στο παρελθόν αυτού του είδους οι έκτακτες αποζημιώσεις δίνονταν στους δήμους μετά από ένα και δύο χρόνια. Τώρα αυτό έγινε μέσα σε τέσσερις ημέρες. Θεωρώ ότι είναι πάρα πολύ σημαντική πρόοδος, πολύ σημαντική εξέλιξη, την οποία θα ήθελα να επισημάνω: Στις 4 Οκτωβρίου στον Δήμο Ιστιαίας - Αιδηψού, στις 5 Οκτωβρίου στον Δήμο Μαντουδίου ποσό ύψους 650 χιλιάδων ευρώ, στις 10 Οκτωβρίου στον Δήμο Διρφύων - Μεσσαπίων ποσό ύψους 250 χιλιάδων ευρώ. Καταθέτω στα Πρακτικά τον σχετικό πίνακα με όλες τις αποζημιώσεις για τη συγκεκριμένη καταστροφή, αλλά και για όλες τις αντίστοιχες για τα έτη 2017 και 2018. [[Στο σημείο αυτό ο Υπουργός κ. Αλέξανδρος Χαρίτσης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντιστοίχως για την αντιμετώπιση των προβλημάτων λειψυδρίας στον Δήμο Μαντουδίου, όπου παρατηρήθηκε πράγματι το μεγαλύτερο πρόβλημα, στις 5 Οκτωβρίου δόθηκε ποσό ύψους 200 χιλιάδων ευρώ συνολικά στους δήμους της Περιφερειακής Ενότητας Εύβοιας. Την τελευταία χρονιά, από το 2017 μέχρι και το 2018, η χρηματοδότηση για την αντιμετώπιση της λειψυδρίας ανέρχεται σε 940 χιλιάδες ευρώ. Καταθέτω τον σχετικό πίνακα με τις χρηματοδοτήσεις ανά δήμο. [[Στο σημείο αυτό ο Υπουργός κ. Αλέξανδρος Χαρίτσης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γίνεται, λοιπόν, και εκεί μία συστηματική προσπάθεια. Καλώ, όμως, και από το Βήμα της Βουλής τους φορείς της αυτοδιοίκησης όσους μέχρι τώρα δεν είχαν ανταποκριθεί σε αυτήν την προσπάθεια, να μας βοηθήσουν με την καταγραφή των δικαιούχων, έτσι ώστε να μπορέσουμε πολύ σύντομα να δώσουμε, πέρα από τους δήμους, στους ίδιους τους πληγέντες τα επιδόματα - που τα ανέφερα και πριν - των βιοτικών αναγκών ύψους 586 ευρώ και της αντιμετώπισης απλών επισκευαστικών εργασιών για αντικατάσταση οικοσκευής ύψους 5.896 ευρώ. Αναμένουμε, λοιπόν, από τους δήμους τα σχετικά αιτήματα και πολύ γρήγορα θα προχωρήσουμε στη διεκπεραίωσή τους. Ευχαριστώ.
Τον λόγο έχει η κ. Μανωλάκου για τη δευτερολογία της.
Κύριε Υπουργέ, να δεχτούμε ότι δώσατε ενισχύσεις στους δήμους μέσα σε τέσσερις μέρες. Να το αναγνωρίσουμε. Όμως, αν δείτε την καταστροφή και τι έχει φτάσει στον πληγέντα, θα διαπιστώσετε ότι δεν έχει φτάσει τίποτα. Από τύχη δεν έχουμε και άλλους νεκρούς. Δεν ξέρω αν πήγατε να δείτε πόσο μεγάλη είναι η καταστροφή. Αυτοί οι άνθρωποι ούτε αποταμιεύσεις έχουν για να αντικαταστήσουν άμεσα τις οικοσκευές που καταστράφηκαν και τις χρειάζονται ούτε μπορούν να μετακινηθούν, να πάνε σε άλλο σπίτι. Καθάρισαν τα σπίτια τους, προσπαθούν να σταθούν στα πόδια τους, όλα αυτά τα χρόνια πλήρωναν φόρους πάμπολλους, στοιχειώδη πράγματα όμως δεν γίνονται. Το επίδομα είναι πολύ μικρό, αλλά το έχουν ανάγκη. Θα έπρεπε ήδη έναν μήνα μετά να έχει φτάσει στα χέρια τους. Δεν είναι δα και τίποτα μεγάλες περιοχές. Τρόποι υπάρχουν. Εσείς είστε εξπέρ στο ΕΣΠΑ και στα διάφορα κονδύλια. Αυτά, λοιπόν, θα μπορούσατε να τα έχετε λύσει. Ας μην είναι το ΕΣΠΑ μόνο για τους επιχειρηματίες, ας πάνε τα χρήματα και στις ανάγκες των ανθρώπων. Φάνηκε επίσης ότι οι υποδομές είναι σαθρές. Φταίνε βεβαίως και οι προηγούμενες κυβερνήσεις. Όμως και τώρα γίνονται μπαλώματα. Σας το λέω αυτό γιατί στην πρώτη δυνατή βροχή ο φόβος είναι ότι ο δρόμος πάλι θα κοπεί. Χαλίκια έχουν βάλει. Τίποτα άλλο. Η επιτροπή των πληγέντων εδώ και εβδομάδες ζητούσε να σας επισκεφτεί. Δεν απαντούσατε. Ήθελαν να σας πουν με λεπτομέρειες τις ανάγκες που είχαν. Χθες πήραν την πρώτη απάντηση. Τρία χωριά αυτήν τη στιγμή που μιλάμε δεν έχουν νερό: τα Καλύβια, το Μετόχι, το Σπαθάρι. Υπάρχουν και άλλα προβλήματα που σας τα αναφέρω συγκεκριμένα: Το ΕΠΑΛ και η Πυροσβεστική πλημμύρισαν. Στο ΕΠΑΛ Μαντουδίου δεν έχουν υπολογιστές. Το νερό - και στην Πυροσβεστική - ανακατεύτηκε με το μαζούτ. Μπορεί να έφυγε το νερό, αλλά υπάρχουν αναθυμιάσεις. Χρειάζεται ειδικό προσωπικό για τον καθαρισμό. Οι αγρότες, στην κυριολεξία, είναι σε απελπισία. Υπάρχουν χωράφια με μπάζα και λάσπη. Η καταστροφή είναι ολοκληρωτική. Εδώ πρέπει να υπάρξουν και συγκεκριμένες απαντήσεις και δεσμεύσεις. Πώς θα ζήσουν αυτοί οι άνθρωποι. Εδώ σας άκουσα να λέτε ότι δεν θα πληρώσουν ορισμένα τέλη στον δήμο. Μα, εδώ οι αγρότες για να πάρουν την αποζημίωση από τον ΕΛΓΑ, τους ζητάνε να πληρώσουν την τελευταία ασφαλιστική εισφορά και δεν έχουν λεφτά. Άρα θέλουν απαλλαγές και άλλα. Θέλουμε να δεσμευθείτε, επίσης, με συγκεκριμένο χρονοδιάγραμμα για το επίδομα για τις πρώτες ανάγκες, για τα αντιπλημμυρικά και για την οδοποιία, αλλά και για τα αλλά αιτήματα που έχουν και τα αναφέραμε στο ερώτημα, γιατί απάντηση ουσιαστικά δεν πήραμε.
Ορίστε, κύριε Υπουργέ, έχετε τον λόγο.
Θα ήθελα να πω πολύ συνοπτικά, κύριε Πρόεδρε, κάποια πράγματα. Κατ' αρχάς, θα ήθελα να πω ότι οι ημερομηνίες που έδωσα προηγουμένως και έχουν κατατεθεί και στα Πρακτικά της Βουλής με τους σχετικούς πίνακες απόδοσης στους δήμους των αποζημιώσεων για τις έκτακτες ανάγκες, αφορούν εκταμιεύσεις από τη μεριά του Υπουργείου μας. Από εκεί και πέρα είναι δουλειά των ίδιων των φορέων της αυτοδιοίκησης, των δήμων, να μεταφέρουν αυτά τα χρήματα στους δικαιούχους μέσω των διαδικασιών που προβλέπονται από τον νόμο και μετά την ολοκλήρωση της διαδικασίας με το Ελεγκτικό Συνέδριο. Το Υπουργείο έχει ολοκληρώσει τη δουλειά του μέσα σε αυτές τις λίγες ημέρες τις οποίες σας ανέφερα στην αρχική μου τοποθέτηση. Από εκεί και πέρα, εμείς από τις πρώτες ημέρες ήρθαμε σε συνεννόηση, αλλά συναντήσαμε κιόλας - ήρθαν και στο Υπουργείο - εκπροσώπους από την περιοχή και από την Ιστιαία και την Αιδηψό. Έχουμε κανονίσει και συνάντηση με τους εκπροσώπους από το Μαντούδι. Θα επαναλάβω, λοιπόν, αυτό που είπα προηγουμένως και στον κ. Καραθανασόπουλο, ότι δηλαδή ανταποκρινόμαστε στα αιτήματα των ίδιων των δήμων σε σχέση με τα έργα υποδομής, τα οποία εντάσσονται στα προγράμματα και χρηματοδοτούνται τώρα, κάτι που δεν είχε γίνει εδώ και πάρα πολλά χρόνια, τότε που η χώρα είχε τις οικονομικές δυνατότητες. Αντί, λοιπόν, να υλοποιηθούν τέτοια έργα υποδομής, τα χρήματα δίδονταν αλλού, για άλλους σκοπούς. Αυτό γίνεται τώρα με αυτούς τους στενούς περιορισμούς, τους ασφυκτικούς δημοσιονομικούς περιορισμούς που έχουμε. Παρ' όλα αυτά, είναι πολιτική βούληση και επιλογή μας να χρηματοδοτήσουμε τέτοια έργα και αυτό κάνουμε σε όλη τη χώρα, και από τα προγράμματα «ΦΙΛΟΔΗΜΟΣ» και από το ΕΣΠΑ. Θα κλείσω επαναλαμβάνοντας, επειδή πάλι αναφέρατε τα ζητήματα των επιδομάτων προς τους πολίτες, ότι αυτά τα επιδόματα θα δοθούν, όπως δόθηκαν από τη μεριά του Υπουργείου και στην πρόσφατη πολύ μεγάλη καταστροφή στην ανατολική Αττική. Θα δοθούν μόλις λάβουμε το σχετικό αίτημα - αυτό προβλέπει ο νόμος - από τους αρμόδιους δήμους. Δεν έχει ληφθεί αυτό το αίτημα. Πρέπει να ολοκληρωθεί η καταγραφή από τους δήμους. Άρα από τη μεριά σας, σας παρακαλώ πάρα πολύ να πιέσετε την αυτοδιοίκηση σ' αυτή την κατεύθυνση, έτσι ώστε να ολοκληρωθεί αυτή η καταγραφή σχετικά με το ποιοι είναι οι δικαιούχοι, πολίτες και επιχειρήσεις, αυτών των επιδομάτων και εμείς πολύ γρήγορα θα προχωρήσουμε στη διεκπεραίωση των αιτημάτων.
Προχωρούμε με τη δεύτερη με αριθμό 84/22-10-2018 επίκαιρη ερώτηση πρώτου κύκλου του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής, με θέμα: «Προμήθεια και εγκατάσταση Εθνικού Συστήματος Ολοκληρωμένης Θαλάσσιας Επιτήρησης (ΕΣΟΘΕ) στο ανατολικό Αιγαίο». Ορίστε κύριε Πλακιωτάκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, το 2014, η προηγούμενη κυβέρνηση της Νέας Δημοκρατίας μετά από εργώδεις προσπάθειες κατόρθωσε και εξασφάλισε από διάφορα ταμεία όπως το Ταμείο Εσωτερικής Ασφάλειας, το Ταμείο Θαλάσσιας Αλιείας, το ΕΣΠΑ, συνολικές χρηματοδοτήσεις πάνω από 250 εκατομμύρια ευρώ για τον εκσυγχρονισμό, αλλά και την αναβάθμιση της επιχειρησιακής ικανότητας του Λιμενικού Σώματος, με σύγχρονο εξοπλισμό θαλάσσιας επιτήρησης και μέσων, με σκοπό να αναβαθμίσει τη λειτουργία του και σαφώς να μπορέσει και να ανταποκριθεί καλύτερα στην αποστολή του. Τον Μάιο του 2018 με ερώτηση που καταθέσαμε μαζί με τον συνάδελφό μου κ. Αθανασίου, προσπαθήσαμε να διεγείρουμε το φιλότιμο του προκατόχου σας για να επισπεύσει τη δρομολόγηση ενός πολύ σημαντικού για μας, του πιο εμβληματικού έργου για το Λιμενικό Σώμα, του Εθνικού Συστήματος Ολοκληρωμένης Θαλάσσιας Επιτήρησης, του γνωστού ως ΕΣΟΘΕ. Για όσους δεν γνωρίζουν πρόκειται για ένα έργο που αποτελείται από ραντάρ, αλλά και οπτικά μέσα, τα οποία θα μπορούν να δίνουν πραγματική εικόνα για τα νησιά του νοτιοανατολικού Αιγαίου. Είναι ένα έργο του οποίου είχε συνεκτιμηθεί η σπουδαιότητά του και από κοινή επιτροπή Λιμενικού Σώματος και ΓΕΕΘΑ, από το Συμβούλιο Επιτελικού Σχεδιασμού και βεβαίως από την Ευρωπαϊκή Επιτροπή τον Ιούλιο του 2015, αναγνωρίζοντας και τη σημαντικότητα και τη σπουδαιότητά του. Έκτοτε, όμως, τα πράγματα βαίνουν προς το χειρότερο, παρ' όλο που ο κ. Κουρουμπλής μάς είχε πει ότι πρόκειται περί ενός πολύπλοκου έργου, ότι χρειάζονται συνέργειες. Ήδη υπάρχουν ενστάσεις από την αναθέτουσα αρχή. Βεβαίως υπάρχουν ενστάσεις και αγωνία από τις υπηρεσίες του Υπουργείου. Αλλά ξέρετε, ενώ όλοι περιμέναμε να δημοσιευθεί - και αυτό είναι το σημαντικότερο, δηλαδή πότε επιτέλους θα δημοσιευθεί το τεύχος διακήρυξης του συγκεκριμένου διαγωνισμού - είχαμε τον περασμένο Δεκαπενταύγουστο μια προκαταρκτική προκήρυξη, η οποία δεν δρομολογούσε το συγκεκριμένο έργο. Και ξέρετε, κύριε Υπουργέ, γιατί έγινε αυτό; Διότι αφού είχε ολοκληρωθεί η διαβούλευση των τεχνικών προδιαγραφών του συγκεκριμένου έργου, έρχεται ο κ. Κουρουμπλής και ουσιαστικά απαιτεί την εξαετή εγγύηση καλής λειτουργίας του συγκεκριμένου έργου αντί της διετούς. Πρώτον αυτό και δεύτερον, υποχρεώνεται στο να εγκατασταθούν τετρακόσια είκοσι χιλιόμετρα οπτικών ινών σε δώδεκα νησιά του ανατολικού Αιγαίου. Το ερώτημα είναι το εξής: Αληθεύει ή δεν αληθεύει η πληροφορία ότι η υπεύθυνη αρχή του ΤΕΑ δεν εκχωρεί την προεγκεκριμένη χρηματοδότηση, διότι έχει βάσιμες αμφιβολίες ως προς την υλοποίηση του συγκεκριμένου έργου εντός του συγκεκριμένου χρονοδιαγράμματος; Είναι αλήθεια ότι παρ' ότι έχουν οριστικοποιηθεί οι τεχνικές προδιαγραφές, εξακολουθούν και παραμένουν στο σώμα τους στοιχεία που προκαλούν σημαντικά περιττά έξοδα, περίπου 12 εκατομμυρίων ευρώ; Αληθεύει ότι παραμένει η απαίτηση της εξαετούς, όπως σας ανέφερα, εγγυήσεως καλής λειτουργίας, χωρίς την παραμικρή προσαύξηση του προϋπολογισμού; Μπορεί η Κυβέρνηση, κύριε Υπουργέ, σήμερα να μας δώσει μία συγκεκριμένη ημερομηνία δημοσίευσης του τεύχους διακήρυξης; Και αν αναγνωρίζουμε όλοι - πιστεύω και εσείς - ότι πρόκειται περί ενός υψίστης εθνικής ασφαλείας έργου, τι μέτρα προτίθεται να λάβει η Κυβέρνηση - και ολοκληρώνω, κύριε Πρόεδρε - προκειμένου να μη χαθεί αυτό το πολύ σημαντικό έργο για τη χώρα μας, που εκτός των άλλων θα καταστήσει τη χώρα μας ακόμη αφερέγγυα έναντι των εταίρων και βέβαια στο θέμα διαχείρισης θαλασσίων συνόρων και αντιμετώπισης του μεταναστευτικού προβλήματος. Ευχαριστώ πολύ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, πράγματι το έργο για την προμήθεια και εγκατάσταση του Εθνικού Συστήματος Ολοκληρωμένης Θαλάσσιας Επιτήρησης, το γνωστό ΕΣΟΘΕ, προϋπολογισμού 62 εκατομμυρίων ευρώ, είναι αναμφισβήτητα το μεγαλύτερο έργο που διαχειρίζεται το Υπουργείο Ναυτιλίας και Νησιωτικής Πολιτικής. Για την ολοκλήρωσή του θέλω να σας βεβαιώσω ότι εργάζονται μεθοδικά οι συναρμόδιες Υπηρεσίες εδώ και πάρα πολύ καιρό. Πρόκειται για ένα έργο που αναφέρεται ρητά στις συστάσεις της έκθεσης αξιολόγησης για την εφαρμογή του «κεκτημένου Σένγκεν», στις οποίες πρέπει να συμμορφωθεί η Ελλάδα. Πρέπει να σας πω ότι το έργο αυτό αποτελεί και για μας, αποτελεί και για το Υπουργείο Ναυτιλίας κάτι πάρα πολύ σημαντικό. Όμως, θα διαφωνήσω μαζί σας στο ότι οι Υπουργοί της Κυβέρνησης με τις συνεχείς παραλείψεις τους έχουν καταβάλει - δική σας η έκφραση, κύριε Πλακιωτάκη - φιλότιμες προσπάθειες να μην ολοκληρωθεί το έργο. Αυτό δεν έχει καμμία βασιμότητα. Απόδειξη αποτελεί το γεγονός ότι η αίτηση αξιολόγησης για την εφαρμογή του «κεκτημένου Σέγκεν» στον τομέα των εξωτερικών συνόρων που οδήγησε στην ανάγκη υλοποίησης ενός τέτοιου έργου, έλαβε χώρα το 2010. Στα πέντε χρόνια που ακολούθησαν συγκροτήθηκε μεν μια διακλαδική ομάδα εργασίας που εκπόνησε για την ανάπτυξη και την αξιολόγηση της Μελέτης Σκοπιμότητας, για την ανάπτυξη δηλαδή της μελέτης του ΕΣΟΘΕ, μεταξύ 23-10-2012- σας βεβαιώνω ότι τα στοιχεία είναι ακριβή - και 15-10-2013, αλλά δεν έγινε καμμία ενέργεια περαιτέρω για την προώθηση ή την ωρίμανση του έργου μέχρι την παρουσίαση του έργου στον αρχηγό του Γενικού Επιτελείου Εθνικής Άμυνας την 8η Δεκεμβρίου του 2014. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Από το 2015 έως σήμερα συγκροτήθηκε μια πολυπληθής διακλαδική ομάδα προπαρασκευής του έργου, η γνωστή ΟΠΕ, αποτελούμενη από στελέχη των Ενόπλων Δυνάμεων, της Ελληνικής Αστυνομίας και του Λιμενικού Σώματος, διενεργήθηκε ο τεχνικός διάλογος με την αγορά, ο οποίος διήρκησε, κύριε Πλακιωτάκη, εκατόν επτά ημέρες και στον οποίο συμμετείχαν πάνω από εβδομήντα οικονομικοί φορείς από όλον τον κόσμο, ενώ πραγματοποιήθηκαν είκοσι πέντε συναντήσεις. Στη συνέχεια εκπονήθηκε το Τεύχος Τεχνικών Προδιαγραφών, το οποίο τέθηκε σε δημόσια διαβούλευση πάλι με ευρύτατη συμμετοχή. Η αρμόδια επιτροπή σύνταξης των τεχνικών προδιαγραφών επεξεργάστηκε τα αποτελέσματα της δημόσιας διαβούλευσης και προέβη στις απαραίτητες βελτιώσεις του Τεύχους Τεχνικών Προδιαγραφών με γνώμονα την οικονομική αποδοτικότητα του έργου, δηλαδή απαλοιφή περιττών εξόδων που δεν προσέδιδαν το αντίστοιχο επιχειρησιακό όφελος. Προέβη στη διεύρυνση του ανταγωνισμού και τη διασφάλιση του δημοσίου συμφέροντος. Ενδεικτικό της ωριμότητας του έργου είναι ότι στις 17-8-2018 ο φορέας μας προέβη στη δημοσίευση προκαταρκτικής προκήρυξης σε συνεννόηση με την ειδική υπηρεσία συντονισμού και διαχείρισης ταμείου, του Ταμείου Ασύλου - που σας είναι γνωστό - , Μετανάστευσης και ένταξης του Ταμείου Εσωτερικής Ασφάλειας και άλλων πόρων του Υπουργείου Οικονομικών και Ανάπτυξης που ασκεί τα καθήκοντα της υπεύθυνης αρχής του Ταμείου Εσωτερικής Ασφάλειας, βεβαιότητα σύμφωνα με τους ορισμούς του άρθρου 25 του ΕΚ 514/2014. Σε κάθε περίπτωση είναι προφανές ότι πρόκειται για ένα ιδιαίτερα πολύπλοκο έργο που προϋποθέτει συνέργειες με άλλα Υπουργεία και φορείς, ενώ κατά τον σχεδιασμό του κληθήκαμε να αντιμετωπίσουμε πληθώρα σύνθετων διαδικαστικών και τεχνικών θεμάτων. Όλα αυτά, δυστυχώς, απαιτούν χρόνο και πιστεύω ότι η όποια καθυστέρηση είναι απόλυτα δικαιολογημένη τόσο από την πλευρά του φορέα, όσο και από την πλευρά της υπεύθυνης αρχής, της αρχής δηλαδή η οποία είναι αρμόδια για την αξιολόγηση και την ένταξη του έργου. Πέραν αυτού, θέλω να επισημάνω ότι δεν έχουν τεθεί από την υπεύθυνη αρχή οι αναφερόμενες στην ερώτησή σας, κύριε Βουλευτά, αμφιβολίες ως αιτιολογία μη έκδοσης της πρόσκλησης υποβολής πρότασης χρηματοδότησης. Παράλληλα, είμαστε σε διαρκή…
Κύριε Υπουργέ, πρέπει να κλείσετε.
Κύριε Πρόεδρε, να ζητήσω την ανοχή σας κατ' αναλογία των προηγούμενων;
Σας την έχω δώσει ήδη την ανοχή και λόγω συμπαθείας, το ξέρετε.
Το ξέρω και σας ευχαριστώ.
Εντάξει, ολοκληρώστε.
Θέλω να σας πω, κύριε Βουλευτά, ότι είμαστε σε διαρκή επικοινωνία με το Υπουργείο Οικονομίας και Ανάπτυξης και τις αρμόδιες υπηρεσίες του, προκειμένου το έργο αυτό να υλοποιηθεί με αρθρωτό σχέδιο ανάπτυξης, το γνωστό σε εσάς modular, με ενδιάμεσα στάδια και τμηματικές παραλαβές και πληρωμές, παραλαβές τμηματικές του έργου στο οποίο αναφερθήκατε. Αυτό θα οδηγήσει στη δυνατότητα ταυτόχρονης εκτέλεσης διαφόρων φάσεων και θα εξοικονομηθεί ο πολύτιμος χρόνος. Ολοκληρώνω, κύριε Πρόεδρε, και στη δευτερολογία μου μπορεί να αναφερθώ, αν χρειαστεί, και σε άλλα στοιχεία. Όμως, ήθελα να σας διαβεβαιώσω ότι οι προσπάθειες που καταβάλλουμε είναι φιλότιμες, προκειμένου να ολοκληρωθεί το έργο. Και δεν είναι «φιλότιμες» κατά τον ισχυρισμό σας, για να μην ολοκληρωθεί το έργο. Και όλα αυτά, τα οποία θέσατε δεν αποτελούν για εμάς εμπόδια επιλογής, απλώς η συνθετότητα των διαδικασιών, η καθυστέρηση η οποία προϋπήρξε, οδήγησε στο να μην έχει ολοκληρωθεί μέχρι αυτήν την ώρα που συζητάμε την επίκαιρη ερώτηση σας.
Κύριε Πλακιωτάκη, έχετε τον λόγο.
Κύριε Πρόεδρε, ουδέν νεότερο από τη σημερινή απάντηση του σημερινού Υπουργού. Κύριε Κουβέλη, θέλω να σας διευκρινίσω ότι η χρηματοδότηση για τα συγκεκριμένα προγράμματα αφορά την προγραμματική περίοδο 2014-2020. Άρα, όσα αναφέρετε για το προηγούμενο χρονικό διάστημα ουδεμία σχέση έχουν. Κρατήσατε από τις αρχές του 2016 στο συρτάρι τις προδιαγραφές του συγκεκριμένου προγράμματος και δεν κάνατε τίποτα μέχρι τότε. Ο κ. Κουρουμπλής μας είπε ότι ολοκλήρωσε τη δημόσια διαβούλευση των τεχνικών προδιαγραφών. Γιατί μέχρι σήμερα δεν έχετε δώσει δημοσίως, ανοιχτά πλέον, τη διακήρυξη του συγκεκριμένου διαγωνισμού; Τι μας είπατε, λοιπόν, και εσείς σήμερα; Ότι θέλετε χρόνο. Θέλετε τέσσερα, δεκατέσσερα, είκοσι τέσσερα χρόνια; Πόσα χρόνια θέλετε; Γνωρίζετε πολύ καλά ότι οι πληρωμές πρέπει να έχουν ολοκληρωθεί μέχρι 31 Δεκεμβρίου του 2022; Τελικά, κύριε Κουβέλη το θέλετε ή όχι το συγκεκριμένο έργο; Αντιλαμβάνεστε ότι πρόκειται για μια ιδιαίτερα κρίσιμη εθνικά περίοδο για τη χώρα μας; Ένα έργο που θα συμβάλλει τα μέγιστα στη διαφύλαξη των θαλασσίων συνόρων της πατρίδας μας, σε μια περίοδο όπου έχουμε αυξημένη προκλητικότητα των γειτόνων μας, σε μια περίοδο που έχουμε ανεύθυνες και επικίνδυνες θέσεις από τον κ. Κοτζιά, οι οποίες γίνονται και για επικοινωνιακούς λόγους, για επέκταση των εθνικών μας χωρικών, που είναι βέβαιο ότι θα αυξήσουν την προκλητικότητα του γείτονά μας; Τι περισσότερο πρέπει να κάνουμε για να σας πείσουμε ότι το έργο αυτό είναι εντελώς αναγκαίο; Δεν γνωρίζετε ότι υπάρχουν ενστάσεις από την Ευρωπαϊκή Επιτροπή, που πιθανότατα να μας κόψουν τη χρηματοδότηση από το συγκεκριμένο έργο; Δεν γνωρίζετε ότι υπάρχουν ενστάσεις και αγωνία όντως από τις υπηρεσίες του Λιμενικού Σώματος; Προτίθεστε, κύριε Υπουργέ, να ενισχύσετε τις συγκεκριμένες υπηρεσίες έτσι ώστε να προχωρήσει τάχιστα η διαγωνιστική διαδικασία; Φαντάζομαι ότι γνωρίζετε και από την προηγούμενη σας ιδιότητα ότι το μεγάλο, αν θέλετε, το επίκεντρο των ελληνοτουρκικών σχέσεων είναι το ποιος γρήγορα θα διαχειριστεί θέματα της έρευνας και διάσωσης. Τι κάνετε, λοιπόν, για όλα αυτά; Και ανακαλύπτετε τελευταία ώρα και πάλι σήμερα ότι είναι σύνθετο το έργο, ότι πρέπει να γίνουν διαβουλεύσεις με τα συναρμόδια Υπουργεία και όλα αυτά. Κοιτάξτε, όλα αυτά είναι δικαιολογίες. Συντομεύσετε, ολοκληρώστε αυτό το πολύ σημαντικό εθνικό έργο, διότι πρόκειται για εθνικό έργο, πρόκειται για ένα έργο ενίσχυσης της εθνικής ασφάλειας της χώρας και αφήστε πια τις δικαιολογίες. Τώρα, αν δεν θέλετε να το κάνετε, να μας το πείτε ξεκάθαρα. Ευχαριστώ πολύ, κύριε Πρόεδρε.
Κύριε Κουβέλη, έχετε τον λόγο.
Κύριε Πλακιωτάκη, ήλπιζα ότι με όλα αυτά που σας είπα θα σας είχα πείσει ότι το συγκεκριμένο έργο το θέλουμε, το προωθούμε. Και αυτό κάνουμε. Και απαντώντας στο συγκεκριμένο ερώτημά σας, πρέπει να σας πω ότι στο χρονικό διάστημα που έχω την τιμή να βρίσκομαι στο Υπουργείο Ναυτιλίας, κατά προτεραιότητα προωθείται αυτό το ζήτημα για να ολοκληρωθεί. Επίσης, να είστε βέβαιος ότι δεν θα υπάρξει απώλεια της οποιασδήποτε προθεσμίας η οποία είναι δυνατόν να επηρεάσει τον τελικό στόχο. Και στόχος είναι η εξασφάλιση αυτού του έργου, προκειμένου να τεθεί στη διάθεση της χώρας μας, με όλα αυτά τα οποία είπατε. Θέλω να σας βεβαιώσω όμως, απαντώντας στο ερώτημα. Διεκδικώ να έχω την ίδια με τη δική σας ευαισθησία, το ίδιο ενδιαφέρον και τη μέριμνα για την υπόθεση της εθνικής ασφάλειας της χώρας. Όλα τα άλλα μπορώ να τα αξιολογήσω ως έναν περιττό λόγο και μάλιστα έναν λόγο που κατά πλειοδοσία κατατίθεται και θα έλεγα, επικινδύνως όταν αφορά στα ζητήματα της εθνικής ασφάλειας και της προστασίας των δικαιωμάτων της χώρας μας.
Ευχαριστούμε. Θα συζητηθεί η έκτη με αριθμό 73/16-10-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Η Κρήτη δικαιούται την ένταξη στην καθολική εφαρμογή του μεταφορικού ισοδυνάμου από 1-1-2019». Θα απαντήσει ο Αναπληρωτής Υπουργός κ. Σαντορινιός. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Όπως γνωρίζετε, έχω υποβάλει ερώτηση στον κύριο Πρωθυπουργό, ο οποίος είναι και Βουλευτής Ηρακλείου και βεβαίως την επίκαιρη ερώτηση, την οποία θα συζητήσουμε σήμερα, για το καθολικό αίτημα της Κρήτης να ενταχθεί στις πρόνοιες του νόμου για το μεταφορικό ισοδύναμο μέσα στην καθολική εφαρμογή που θα γίνει από την 1η Ιανουαρίου του 2019. Η εξαίρεση η οποία έγινε στον νομό θεωρώ ότι ήταν άδικη και χωρίς επιχειρήματα. Αναφέρεται συγκεκριμένα ότι το μεταφορικό ισοδύναμο θα εφαρμοστεί σε όλα τα νησιά για τους κατοίκους και τα εμπορεύματα όλων των νησιών, πλην Κρήτης, Εύβοιας και Λευκάδας. Όπως γνωρίζετε, κύριε Υπουργέ, κατά καμμία έννοια - πλην της παραδοσιακής γεωγραφικής - σήμερα η Εύβοια και η Λευκάδα δεν θεωρούνται νησιά. Έχουν σταθερή σύνδεση και επομένως δεν μπορούν να συγκριθούν με την Κρήτη. Εάν υπάρχει κάποιος άλλος λόγος ή κάποιοι άλλοι λόγοι τους οποίους δεν έχετε αναλύσει, πιστεύω ότι θα πρέπει να μας τους εκθέσετε. Το υψηλό κόστος για τα προϊόντα και τις μεταφορές των Κρητικών, αφορά - πιστεύω - την Κυβέρνηση η οποία πρέπει να εντάξει στο μεταφορικό ισοδύναμο και την Κρήτη, ούτως ώστε και τα βασικά αγαθά για την κάθε οικογένεια και το λειτουργικό κόστος των επιχειρήσεων να μειωθεί και βεβαίως να έχουμε ανταγωνιστική οικονομία και για τη γεωργία και για την κτηνοτροφία του νησιού, αλλά και για όλες τις δραστηριότητες. Σας ερωτώ, λοιπόν, εάν είστε διατεθειμένος να επανεξετάσετε άμεσα αυτήν την απόφασή σας, ούτως ώστε να συμπεριληφθεί και στον προϋπολογισμό του 2019 το αντίστοιχο κόστος για την εφαρμογή του μεταφορικού ισοδυνάμου και για την Κρήτη και τους Κρητικούς.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα μου επιτρέψετε να πω δυο κουβέντες για τον σεισμό που έγινε. Η αρμόδια διεύθυνση του Υπουργείου μας, η Διεύθυνση Λιμενικών και Κτιριακών Υποδομών φεύγει με κλιμάκιο σε συνεργασία με τη Γενική Γραμματεία Πολιτικής Προστασίας και το Υπουργείο Υποδομών για να ελέγξει τις ζημιές που υπάρχουν στη Ζάκυνθο και την Κυλλήνη. Συγγνώμη, αλλά είναι κάτι έκτακτο και νομίζω ότι έπρεπε να ενημερώσω το Σώμα. Πάμε τώρα στην ερώτηση του κ. Κεγκέρογλου. Όπως γνωρίζετε, κύριε Κεγκέρογλου, η έννοια του αντισταθμίσματος νησιωτικού κόστους που εισήχθη με τον ν.4551/2018 προκύπτει από έναν πολύ συγκεκριμένο μαθηματικό τύπο, με δημοσιονομικούς, πληθυσμιακούς και αναπτυξιακούς παράγοντες. Αυτοί οι συντελεστές νησιωτικότητας διαμορφώνονται με αντικειμενικά κριτήρια, με βάση τον αποκλεισμό των κατοίκων από υπηρεσίες, όπως είναι οι υπηρεσίες υγείας, υπηρεσίες εκπαίδευσης, δημόσιες υπηρεσίες και την ανάγκη που έχουν αυτοί οι κάτοικοι να μετακινηθούν ακτοπλοϊκά, για να εξυπηρετηθούν από αυτές τις υπηρεσίες. Στην πιλοτική εφαρμογή ο πληθυσμός που εξυπηρετείται είναι περίπου τριακόσιες χιλιάδες. Στην καθολική εφαρμογή, με την εξαίρεση αυτή, είναι οκτακόσιες πενήντα χιλιάδες περίπου, ενώ μόνο ο πληθυσμός της Κρήτης, όπως καταλαβαίνετε, είναι εξακόσιες είκοσι τρεις χιλιάδες. Με βάση αυτά που είπα πριν, η Κρήτη λόγω του μεγάλου μεγέθους δεν παρουσιάζει στον ίδιο βαθμό τις δυσκολίες και τις ιδιαίτερες συνθήκες που έχουν οι νησιώτες άλλων μικρότερων νησιών. Για παράδειγμα, ξέρετε πολύ καλά ότι, σχεδόν οι περισσότεροι από τους ασθενείς που χρήζουν περαιτέρω φροντίδας, μεταφέρονται στο Ηράκλειο, στο Πανεπιστημιακό Νοσοκομείο, άρα αυτή η μη δυνατότητα πρόσβασης στην υγεία καλύπτεται από τις υπηρεσίες της ίδιας της Κρήτης. Άρα οι κάτοικοι της Κρήτης δεν έχουν την ανάγκη να μεταφερθούν ακτοπλοϊκά για να ικανοποιήσουν αυτές τις βασικές ανάγκες που έχουν για να εξυπηρετηθούν από τις υπηρεσίες. Ένα μόνο θα σας πω: Η Κρήτη είναι περιφέρεια με τέσσερις νομούς και είναι ένα νησί. Η Περιφέρεια Ιονίου είναι δεκατρία νησιά. Οι Σποράδες - Περιφέρεια Θεσσαλίας - είναι πέντε νησιά. Το Βόρειο Αιγαίο είναι εννιά νησιά. Το Νότιο Αιγαίο είναι σαράντα οκτώ νησιά. Ένα νησί έχει απομακρυσμένο η Κρήτη, που είναι η Γαύδος, και αυτό συμπεριλαμβάνεται στο μεταφορικό ισοδύναμο. Μπορώ να σας πω και στοιχεία οικονομικά, αλλά θα το αφήσω για την επόμενη απάντηση.
Ορίστε, κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, να θεωρήσω ότι δεν υπάρχει καμμία απαγόρευση από την Ευρωπαϊκή Ένωση, αλλιώς θα είχατε μια αναφορά γι' αυτό. Και βεβαίως να πούμε ότι το Σύνταγμα όταν προβλέπει ιδιαίτερη μέριμνα για τα νησιά, προκειμένου να αντιμετωπίσουν τα προβλήματα που έχουν να κάνουν με τον θαλάσσιο αποκλεισμό τους, δεν αναφέρεται αν είναι μικρό, μεγάλο ή αν έχει να κάνει με υψηλό ή χαμηλότερο κατά κεφαλήν Εθνικό Ακαθάριστο Προϊόν, παραδείγματος χάριν. Γιατί εν τοιαύτη περιπτώσει, θα έπρεπε να πούμε ότι τα χαρακτηριστικά της οικονομίας του νησιού της Ρόδου είναι παρόμοια με τα χαρακτηριστικά της οικονομίας της Κρήτης. Δείτε συμμετοχή στο Εθνικό Ακαθάριστο Προϊόν, κατά κεφαλήν εισόδημα και τα υπόλοιπα. Όμως θα πρέπει να πω και κάτι γι' αυτό που αναφέρατε ότι η Κρήτη είναι συνδεδεμένη με τα νησιά. Αυτό δίνει ακόμα ένα επιχείρημα στο να είναι μέσα στους δικαιούχους και η Κρήτη και η κρητική οικονομία και οι Κρητικοί. Και θα σας εξηγήσω γιατί. Παραδείγματος χάριν, σχετικά με την κτηνοτροφία, η μεταφορά των ζωοτροφών, η οποία γίνεται από την ηπειρωτική χώρα - οι πρώτες ύλες, πάντα - και η επεξεργασία στην Κρήτη, επιβαρύνεται με ένα κόστος μεταφοράς πολύ μεγαλύτερο από το αντίστοιχο στον χερσαίο χώρο. Αυτό το κόστος μεταφοράς, λοιπόν, το πληρώνουν και οι Κρητικοί, το πληρώνουν και οι άλλοι νησιώτες, οι οποίοι προμηθεύονται από την Κρήτη τα αντίστοιχα προϊόντα. Θα πρέπει να σας πω ότι σε πολλά νησιά της Δωδεκανήσου η σύνδεση δεν είναι απευθείας Πειραιάς - νησιά, αλλά είναι μέσω του Ηρακλείου, μέσω της Κρήτης και βεβαίως εάν δεν γίνει συνεχόμενη η μεταφορά ενός προϊόντος, τότε δεν υπάγεται στο μεταφορικό ισοδύναμο παρά μόνο για τη μεταφορά από την Κρήτη προς το νησί, άρα ήδη έχει επιβαρυνθεί με ένα σημαντικό κόστος. Λοιπόν, η επιταγή του Συντάγματος είναι καθαρότατη. Ο κ. Κουρουμπλής ήταν πιο συγκεκριμένος. Είπε στον κ. Αρναουτάκη, απαντώντας για το θέμα αυτό, ότι: «Σταύρο μου, εκατόν πενήντα εκατομμύρια είναι μόνο η Κρήτη. Άρα γίνεται για δημοσιονομικούς λόγους». Αυτή ήταν η απάντηση του κ. Κουρουμπλή. Η απάντηση η δικιά σας εδώ στη Βουλή ήταν ότι «θα το επανεξετάσουμε, είναι μεγάλο το νησί, μπορεί να είναι και μικρότερα τα μεταφορικά κόστη απ' ό,τι είναι εντός της χερσαίας ζώνης». Αν είναι δυνατόν! Αν είναι δυνατόν να μας λέτε αυτό το επιχείρημα, το οποίο πραγματικά ανατρέπει και την ίδια την πρόνοια του Συντάγματος. Εμείς λέμε καθαρά να εφαρμοστεί και για την Κρήτη και για τους κρητικούς. Είναι πολύ σημαντικό το γεγονός ότι η Κρήτη, όπως βεβαίως και άλλες περιφέρειες, συμμετέχει με ένα σημαντικό ποσοστό στο Ακαθάριστο Εθνικό Προϊόν. Αλλά θα σας πω και το εξής: Ενώ έχουμε 5,5% περίπου συμμετοχή στο Ακαθάριστο Εγχώριο Προϊόν, ο αγροτικός τομέας συμβάλλει περίπου κατά 10%. Τι σημαίνει αυτό; Ότι υπάρχουν προϊόντα τα οποία εξάγονται και χάνουν την ανταγωνιστικότητά τους για τον λόγο των αυξημένων μεταφορικών, διότι υποχρεωτικά πάνε μέση ηπειρωτικής χώρας, υποχρεωτικά μεταφέρονται στις αγορές της Ευρώπης με τα ψυγεία, με τις νταλίκες και όλα τα μεταφορικά μέσα και δεν τυγχάνουν αυτής της ενίσχυσης. Το ίδιο, όπως σας είπα, είναι και το παράδειγμα των πρώτων υλών για τις ζωοτροφές. Δεν είναι μόνο η διοικητική εξυπηρέτηση. Εξάλλου, η διοικητική εξυπηρέτηση γίνεται πλέον ηλεκτρονικά από κάθε τόπο και η εξυπηρέτηση υγείας με την πρόοδο της τεχνολογίας θα μειώσει τις μετακινήσεις. Όμως, όταν έχουμε ένα επείγον περιστατικό, να ξέρετε ότι η μετακίνηση δεν γίνεται ακτοπλοϊκώς, γιατί τα μη επείγοντα περιστατικά αντιμετωπίζονται στη Ρόδο. Αν είναι κάτι που δεν αντιμετωπίζεται, πηγαίνει αεροπορικώς είτε στην Αθήνα…
Ολοκληρώστε, κύριε Κεγκέρογλου.
…είτε στο Ηράκλειο, με το αντίστοιχο μέσο που διαθέτει το ΕΚΑΒ και εκεί δεν έχουμε μεταφορικό ισοδύναμο. Άρα, το επιχείρημά σας δεν θεωρώ ότι στέκει. Θα πρέπει να σας πω ότι δεν υπάρχει καμμία ευρωπαϊκή οδηγία που να αναφέρεται. Η μόνη αιτιολογία είναι να έχετε μπερδευτεί με το τραγούδι του Μάνου Χατζηδάκι, αλλά δεν το έγραψε ο Μάνος Χατζηδάκις από μηδενική βάση. Είναι πεζό, αναφέρεται στον «Καπετάν Μιχάλη» από τον Νίκο Καζαντζάκη: «Δεν ήταν νησί, ήταν θεριό που κείτουνταν στη θάλασσα». Όμως, δεν αναφερόταν στην Κρήτη. Αναφερόταν στην αδελφή του Μέγα Αλέξανδρου, η οποία γύρω από την Κρήτη περιστρεφόταν.
Ωραία. Και με αυτή την ωραία αναφορά κλείνουμε.
Έτσι, λοιπόν, επειδή δεν υπάρχει καμμία απαγόρευση, πρέπει να μας δώσετε εξηγήσεις γιατί εξαιρείτε την Κρήτη από το μεταφορικό ισοδύναμο και στερείτε από τους Κρητικούς αυτό το αναφαίρετο δικαίωμά τους. Ευχαριστώ, κύριε Πρόεδρε.
Ορίστε, κύριε Υπουργέ.
Ευχαριστώ, κύριε Πρόεδρε. Τρεις νησιώτες εδώ πέρα, ένας από την Κρήτη, ένας από τη Ρόδο, ένας από την Άνδρο, έτσι δεν είναι;
Έτσι, έτσι.
Δεν θα μπω σε αυτό που προσπαθείτε να κάνετε, να βάλετε την Κρήτη με τα υπόλοιπα νησιά και ακόμα περισσότερο, με τη Ρόδο. Νομίζω ότι δεν είναι δίκαιο αυτό που κάνετε. Σας είπα και πριν ότι θα σας μιλήσω με οικονομικά δεδομένα και θα σας απαντήσω. Πώς υπολογίζεται το μεταφορικό ισοδύναμο; Υπολογίζεται με την απόσταση που διανύεται αναλυμένο σε χιλιόμετρα και το αντίστοιχο κόστος του ΚΤΕΛ. Αν, λοιπόν, κάποιος πάρει το κόστος μεταφοράς επιβατών τρίτης θέσης Πειραιά - Κρήτη, ακτοπλοϊκά πληρώνει 29 ευρώ. Ξέρετε πόσο υπολογίζεται με το ΚΤΕΛ; Υπολογίζεται σε 30,45 ευρώ. Η διαφορά, δηλαδή, είναι μείον. Πάμε, λοιπόν, στο επόμενο. Αντίστοιχες αποστάσεις, Πειραιάς - Ηράκλειο: Για να μεταφέρεις μια παλέτα χωρίς ΦΠΑ είναι 25 ευρώ. Η ίδια απόσταση Πειραιάς - Καλαμάτα οδικά είναι 28 ευρώ, δηλαδή μείον 3 ευρώ. Άρα, ως προς αυτό που λέτε ότι είναι αυξημένο το κόστος, δεν ισχύει στην προκειμένη περίπτωση. Να πούμε, όμως, κάτι άλλο, ότι όλα τα προϊόντα της Κρήτης που μεταφέρονται στα νησιά λαμβάνουν το αντιστάθμισμα νησιωτικού κόστους. Δηλαδή κάθε επιχείρηση η οποία παίρνει προϊόντα από την Κρήτη, παίρνει το αντιστάθμισμα νησιωτικού κόστους για να φέρει τα προϊόντα στην πόρτα της. Άρα, λοιπόν, τα εμπορεύματα της Κρήτης που μεταφέρονται στα νησιά, παίρνουν αυτό το αντιστάθμισμα νησιωτικού κόστους. Αναφέρατε τις ζωοτροφές. Έπρεπε να ξέρετε ότι οι ζωοτροφές, επειδή χρηματοδοτούνται από άλλο πρόγραμμα του Αγροτικής Ανάπτυξης, δεν είναι επιλέξιμες ούτε για να τα νησιά στο μεταφορικό ισοδύναμο. Είναι επιλέξιμα τα άλλα προϊόντα. Τέλος, προφανώς και πρέπει να πάμε σταδιακά, γιατί πρέπει να είμαστε σοβαροί, να έχουμε συγκεκριμένο προϋπολογισμό. Δεν είναι θέμα προϋπολογισμού. Μπορεί και να αυξηθεί. Να έχουμε, όμως, συγκεκριμένο προϋπολογισμό, να υπολογίζουμε το τι συμβαίνει κάθε φορά στην πιλοτική εφαρμογή, στην κανονική εφαρμογή και πιθανόν πολύ σύντομα να δούμε και την Κρήτη να μπαίνει στο μεταφορικό ισοδύναμο. Όμως, αυτό πρέπει να γίνει με μελέτη, κύριε Κεγκέρογλου. Και δυστυχώς, μια και αναγνωρίζετε τη χρησιμότητα αυτού του μεταφορικού ισοδυνάμου, δεν είδα ποτέ καμμία από τις δικές σας κυβερνήσεις να έχει κάνει έστω μια κονδυλιά μελέτης για την εφαρμογή του μεταφορικού ισοδυνάμου. Το μεταφορικό ισοδύναμο το έφερε η δική μας Κυβέρνηση σε συνθήκες δημοσιονομικής κρίσης και με χρήματα του εθνικού προϋπολογισμού. Εσείς, παρ' όλο που είστε ευαίσθητοι, φανήκατε πολύ αναίσθητοι σε αυτό.
Σε έβρισα;
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Στο σημείο αυτό, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 29 Οκτωβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 86/22-10-2018 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Κοινωφελής εργασία ως εναλλακτική μορφή εκτέλεσης ποινής /Στατιστικά Στοιχεία». 2. Η με αριθμό 80/19-10-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιριών διαδικτυακού στοιχηματισμού». 3. Η με αριθμό 79/19-10-2018 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εθνικής Άμυνας, με θέμα: «Αδιαφανής διαχείριση μυστικών κονδυλίων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 87/22-10-2018 επίκαιρη ερώτηση του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Υγείας, με θέμα: «Βαθιά στην τσέπη βάζει το χέρι του ο Έλληνας για την υγεία επί ΣΥΡΙΖΑΝΕΛ!». 2. Η με αριθμό 77/17-10-2018 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Ανακεφαλαιοποίηση και αναδιάταξη του ελληνικού τραπεζικού τομέα». 3. Η με αριθμό 68/16-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς». 4. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά». 5. Η με αριθμό 52/10-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Υποχρέωση εφαρμογής των νόμων του ελληνικού κράτους από τα ελληνικά δικαστήρια όλων των βαθμίδων». 6. Η με αριθμό 11/1-10-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: «Έλλειμμα ασφάλειας στην πόλη των Αθηνών». 7. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης που διεξήχθη ενάντια στη συμφωνία των Πρεσπών». 8. Η με αριθμό 36/8-10-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Επισκόπηση δαπανών φορέων Γενικής Κυβέρνησης». 9. Η με αριθμό 19/3-10-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Το υπόλοιπο του Ταμείου Μολυβιάτη». 10. Η με αριθμό 17/2-10-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της Ανατολικής Αττικής». 11. Η με αριθμό 43/9-10-2018 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς την Υπουργό Προστασίας του Πολίτη, με θέμα: «Σχετικά με φιλοσκοπιανή εκδήλωση στη Φλώρινα». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.00΄ λύεται η συνεδρίαση για την προσεχή Δευτέρα 29 Οκτωβρίου 2018 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 1/1/8-10-2018 επίκαιρης επερώτησης, σύμφωνα με την ημερήσια διάταξη που έχει διανεμηθεί.